E hiahia ana ahau ki te whāki atu i roto i te Whare i tēnei ahiahi, me kī atu i te 180 tau te roanga o te hainatanga o Te Tiriti o Waitangi. I muri tata mai i te hainatanga o Te Tiriti ka tīmata te puta mai ngā raruraru i waenganui i ngāi tātou te iwi Māori me Te Karauna. Engari, i a au e pānui ana i ngā kōrero e pā ana ki tēnei pire me te kaupapa mō ngā hapū o Ahuriri i kite ahau i tīmata tēnei whawhai mō te whakataunga o ngā kerēme i te tau 1988. I taua wā e ono noa iho ōku tau. E tū ana ahau i roto i tēnei Whare 33 tau mai i te tīmatanga o tērā tuku, tono atu i ngā kerēme i mua i te aroaro o Te Rōpū Whakamana i Te Tiriti o Waitangi, nō reira e mihi ana ki a koutou mō tō koutou mahi mō tō koutou manawaroa ki te whakatutuki i ēnei kerēme.